《江上瞻云为夏少参赋次涯翁先生韵》
明代·邵宝

洞庭东望海云飞，一棹凌风省使归。渭北漫愁江树远，衡阳真恨塞鸿稀。

金山寺近连秋浦，黄鹤楼高倚夕霏。已贵复看颁锦诰，未衰何用著斑衣。

鸟回西极千峰碧，花发东郊十里绯。寸草有心何日报，高堂无恙几时违。

天涯踪迹散还聚，客路怀思渴更饥。明到湖南重回首，君山如画带春晖。

作者简介：邵宝（1460-1527）字国宝，号二泉，江苏无锡人，成化二十年（1484）进士，历为江西提学副使，官至南京礼部尚书，谥文庄。文典重和雅，诗清和淡薄。著有《简端二馀》《慧山记》《容春堂集》等。